Diari Oficial de la Generalitat Valenciana


Sumari del DOGV 9416, del 31-08-2022 (2022/7689)

RESOLUCIÓ de 3 de març de 2022, del director general de Qualitat i Educació Ambiental, per la qual es formula un informe d'impacte ambiental del Projecte sondeig per a captació d'aigües subterrànies, a l'avinguda Comarques del País Valencià, 110 (autovia A-3 km 343), al terme municipal de Quart de Poblet (València). Expedient: (1389710) 19/2020/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9416

Data del DOGV
:   31-08-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/7689


Data del document
:   03-03-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Quart de Poblet
    * impacte ambiental

RESOLUCIÓ de 3 de març de 2022, del director general de Qualitat i Educació Ambiental, per la qual es formula un informe d'impacte ambiental del Projecte sondeig per a captació d'aigües subterrànies, a l'avinguda Comarques del País Valencià, 110 (autovia A-3 km 343), al terme municipal de Quart de Poblet (València). Expedient: (1389710) 19/2020/AIA. [2022/7689]  
  
«Informe d'impacte ambiental  
Expedient: (1389710) 19/2020/AIA.  
Títol: Sondeig per a captació d'aigües subterrànies.  
Titular: Heineken España, SA.  
Òrgan substantiu: Servei Territorial d'Indústria, Energia i Mines de València.  
Expedient ASOSUB/2018/81/46.  
Localització: Av. de les Comarques del País Valencià, 110 (autovia A-3 km 343). Terme municipal de Quart de Poblet.  
  
Descripció del projecte  
L'objecte del projecte és substituir una perforació existent que es troba inutilitzada per problemes estructurals en les instal·lacions de Heineken España, SA, a Quart de Poblet, mitjançant el qual serà el sondeig núm. 5 de la planta l'ús principal de la qual serà industrial. Amb l'aigua subterrània dels pous existents en la planta s'elaboren (amb els tractaments previs adequats) les diverses begudes que la marca gestiona. El cabal que s'extraga de la nova perforació serà per a complementar, amb les captacions actuals, la totalitat de la demanda hídrica industrial de la fàbrica. Per a ús domèstic i proveïment d'oficines, la planta compta amb aigua potable de la xarxa municipal.  
El sondeig serà perforat a rotació amb circulació inversa, el qual aconseguirà una profunditat de 250 m. El diàmetre inicial haurà de permetre la col·locació d'una canonada de 600 mm fins a la cota -25 m. La resta, fins a -345 m, quedarà revestit amb canonada de 350 mm. Es preveu emplenar l'anul·lar de la columna del pou amb un filtre de grava silícia de 2 a 5 mm, excepte els primers 25 m, el buit anul·lar del qual serà cimentat i, previsiblement, els 10 m inferiors (-240 a -250 m) que també podrien ser cimentats, si es considera necessari, per a millorar l'estabilitat de l'obra.  
El sondeig projectat (núm. 5), en cas que resulte positiu, haurà d'aportar un volum de 800.000 m³ amb un cabal instantani de 30-33 l/s. La concessió administrativa de l'organisme de conca determina el cabal i volum d'explotació.  
L'aqüífer a captar correspon als diferents trams d'un potent Miocé de fàcies transgressivoregressives que formen part de la massa d'aigua subterrània 080.141 plana de València nord. Es pretén extraure un cabal de l'ordre de 30 l/s, amb una depressió d'uns 40 m, en la qual se situa el nivell estàtic de la zona cap als -60 m. Per la informació obtinguda dels altres sondejos de la propietat, la columna travessada correspon principalment a materials detrítics i argilencs amb trams ocasionals de carbonats. Un dels trams més permeables correspon a arenes amb passades de carbonats del Tortonià que es preveu travessar sobretot entre -160 i -190 m.  
L'emplaçament del sondeig està inclòs dins del sòl industrial de la fàbrica, en el polígon industrial València 2000 i allunyat d'espais naturals protegits o pertanyents a la Xarxa Natura 2000. Tampoc s'han detectat afeccions a terreny forestal, a vies pecuàries ni cap altre aspecte ambiental ni elements coneguts o catalogats del patrimoni cultural valencià.  
El sòl ocupat per les obres queda dins del recinte industrial i els llots de perforació seran retirats periòdicament; està previst que la duració de les obres siga d'un a tres mesos màxim.  
El sondeig produeix llots de perforació la composició de la qual és el material mateix del terreny juntament amb l'aigua que s'injecta per a facilitar la perforació. Aquests llots es recullen en una bassa adequada per a això i amb posterioritat es deixen assecar per a evitar qualsevol contaminació a les aigües superficials. Així mateix, es vigila la maquinària a fi d'evitar abocaments incontrolats. Durant l'execució de la perforació es generarà un volum de detritus d'aproximadament 50 m³ de residus inerts que hauran de ser retirats de la zona.  
Tramitació administrativa  
El 13.01.2020 té entrada un escrit del cap del Servei Territorial d'Indústria, i Energia de València (exp. ASOSUB/2018/81/46), que dona trasllat al document ambiental, a fi de ser sotmés al procediment d'avaluació ambiental simplificada segons l'annex II, grup 3 de la Llei 21/2013, de 9 de desembre, d'avaluació ambiental.  
El 16.03.2020 es remet des d'aquest òrgan ambiental un requeriment d'esmena de l'expedient perquè es remeta la documentació completa d'aquest, d'acord amb el que estableix l'article 45 de la Llei 21/2013, d'avaluació ambiental. El 21.07.2020 es rep un escrit de l'òrgan substantiu i es remet la documentació completa de l'expedient.  
  
Dins del tràmit de consultes, segons article 46 de la Llei 21/2013, d'avaluació ambiental, i mitjançant escrit signat el 13.07.2020, es va donar trasllat de l'expedient al Servei Territorial de Medi Ambient (STMA) de València, per disposar aquest de tècnic especialista en hidrogeologia i a fi d'informar sobre les afeccions ambientals derivades de l'execució del projecte.  
En data 08.03.2021 s'emet un informe-proposta des de la Unitat d'Impacte Ambiental de l'STMA (Direcció Territorial de València), en el qual es fa repàs de les característiques tècniques del projecte i les seues possibles afeccions ambientals, s'informa favorablement i es proposa, als efectes ambientals, sobre la resolució favorable, amb algunes consideracions que han sigut recollides en aquesta resolució.  
Després d'examinar la informació que conté l'expedient, es considera que aporta elements de judici suficients per a continuar amb el procediment d'avaluació ambiental simplificada.  
Consideracions ambientals  
A partir del document tècnic tramitat, de l'anàlisi efectuada, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
a) La superfície afectada per les obres de perforació i suport d'aquesta és poc rellevant i es troba a l'interior d'un recinte industrial. La duració de les obres s'estima entre un i tres mesos, com a màxim, i no s'espera cap efecte residual després de finalitzar-les.  
b) No es preveu cap efecte apreciable sobre la Xarxa Natura 2000, els ecosistemes naturals ni sobre cap altre element ambiental ni historicocultural conegut o catalogat.  
c) No s'ha plantejat l'acumulació d'efectes negatius respecte a altres projectes. En tot cas, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 de l'annex II).  
  
d) Al marge de l'aprofitament hídric, la utilització de recursos naturals resulta irrellevant en aquest tipus d'obres, així com la generació de residus més enllà del detritus generat per la perforació, que per la seua escassa magnitud i naturalesa terrígena rares vegades pot suposar un problema d'eliminació.  
e) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb un efecte temporal breu i d'escassa rellevància ambiental. El risc d'accidents queda regulat per les normes laborals i de seguretat minera, que competeixen a l'òrgan substantiu, i és poc probable que puguen tindre efectes ambientals de consideració.  
Per la qual cosa en relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
L'obra de perforació per al sondeig d'investigació per a la captació d'aigües subterrànies constitueix un supòsit d'avaluació d'impacte ambiental simplificada, d'acord amb l'annex II grup 3.a) 3r de la Llei 21/2103, de 9 de desembre.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II, de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que s'ha esmentat més amunt, a proposta del Servei d'Avaluació d'Impacte Ambiental i amb el vistiplau del subdirector general del Canvi Climàtic i Qualitat Ambiental, fent ús de les atribucions que exercisc, resolc:  
  
Primer   
Estimar que l'execució del projecte de sondeig per a captació d'aigües subterrànies, a realitzar a l'av. de les Comarques del País Valencià, 110 (autovia A-3 km 343), al terme municipal de Quart de Poblet (València), promogut per Heineken España, SA, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària. Tot això, sempre que s'ajuste a la documentació obrant en l'expedient, a les previsions del projecte i del document ambiental i als termes d'aquest informe, en particular:  
  
1r) Si durant l'execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptar les mesures pertinents per a protegir-les i conservar-les, de conformitat amb el previst en els articles 63 i 65 de la Llei 4/1998, d'11 de juny, del patrimoni cultural valencià.  
2n) El material extret del sondeig està classificat amb el codi LER 01 05 04 (llots i residus de perforacions que contenen aigua dolça) i el de l'excavació de la bassa amb el codi LER 17 05 04 (materials naturals excavats). Segons la normativa, encara que siguen de naturalesa molt similar, i tots dos inerts, els materials d'excavació disposen de regulació específica i hauran de ser gestionats per l'Ordre APM/1007/2017, de 10 d'octubre, sobre normes generals de valorització de materials naturals excavats per a utilitzar-los en operacions de farciment i obres diferents a aquelles en les quals es van generar. També podria realitzar-se de conformitat amb el Decret 200/2004, d'1 d'octubre, del Consell de la Generalitat, pel qual es regula la utilització de residus inerts adequats en obres de restauració, condicionament i farciment, o amb finalitats de construcció com preveu l'article 3.1.a. El terreny haurà de ser restaurat, per tal que la seua morfologia quede anàloga a la inicial.  
  
3r) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en infraestructures i propietats adjacents. Si aquests es produïren, el promotor de l'obra haurà de reparar els desperfectes i, en el seu cas, indemnitzar els afectats pels perjudicis ocasionats.  
4t) En cas que, per diferents motius es renuncie a l'ús del sondeig (falta de cabal, mala qualitat de l'aigua, ensulsiades en el pou, etc.) s'haurà de procedir a clausurar-lo i segellar-lo, així com a restaurar el terreny a la seua situació original, ja que els pous abandonats o en desús constitueixen vies potencials puntuals de contaminació d'aqüífers i de riscos físics per a les persones.  
5é) Haurà de preveure's que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent el determine innecessari per disposar d'altres opcions o d'una xarxa suficient.  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de ser publicat en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici d'aquells que, si escau, procedisquen en via administrativa o judicial respecte a l'acte, en el seu cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 3 de març de 2022.- El director general de Qualitat i Educació Ambiental: Joan Piquer Huerga.»